b'\n_START_ARTICLE_\nNihalka (cepljivka)\n_START_SECTION_\nOpis\n_START_PARAGRAPH_\nSteljka je sestavljena iz niza celic, ki tvori nerazvejeno nitasto obliko in se imenuje trihom ali nitka. Je okroglega preseka in odvisno od vrste s premerom 3\xe2\x80\x9336 \xce\xbcm; v dol\xc5\xbeino zrastejo nekaj deset milimetrov. Ker se trihom vrti okrog vzdol\xc5\xbene osi, se konci trihoma zibajo na vse strani in po tem zna\xc4\x8dilnem nihajo\xc4\x8dem gibanju (oscilacija) je rod dobil tudi ime. Steljka je obi\xc4\x8dajno rjavozelene barve, redkeje modrozelene, saj poleg klorofila vsebuje tudi karoten in ksantofil. Morske nihalke so pogosto oran\xc5\xbenorde\xc4\x8de, rumene in nekatere celo \xc4\x8drne. Barvni odtenek je odvisen tudi od razpolo\xc5\xbeljive svetlobe. Nihalke rastejo v kolonijah in so se s po\xc4\x8dasnimi drsajo\xc4\x8dimi gibi nitk druge ob drugi zmo\xc5\xbene obrniti proti viru svetlobe.\n_START_SECTION_\nRazmno\xc5\xbeevanje\n_START_PARAGRAPH_\nRazmno\xc5\xbeuje se s fragmentacijo: dolge nitke razpadejo na delce (hormogonije), ki se dalje izdol\xc5\xbeujejo. Trihom navadno razpade na mestu, kjer so prisotne mrtve celice (nekridiji). Druga mo\xc5\xbenost je vzdol\xc5\xbena cepitev.\n_START_SECTION_\nEkologija\n_START_PARAGRAPH_\nNihajke poseljujejo morsko dno v kolonijskih zdru\xc5\xbebah (naselja). Tropske nihajke v plitvinah prenesejo temperature do 45 stopinj Celzija. Ker so sposobne vezati du\xc5\xa1ik iz okolja, se rade zadr\xc5\xbeujejo v bli\xc5\xbeini \xc5\xbeivali in gnijo\xc4\x8dih ostankov (obalni rob koralnih grebenov), saj so njihovi izlo\xc4\x8dki bogat vir du\xc5\xa1ikovih spojin (npr. spu\xc5\xbeve, morske vetrnice, ribe). Zdru\xc5\xbebe nihajk so pogoste tudi v pristani\xc5\xa1\xc4\x8dih in ob kanalizacijskih izpustih v morje, zato so potencialni kazalnik pove\xc4\x8dane onesna\xc5\xbeenosti.\n_START_SECTION_\nUporaba\n_START_PARAGRAPH_\nNihalke se prou\xc4\x8dujejo za proizvodnjo dibutilhidroksitoluena (BHT), pomembne kemikalije z antioksidativnim delovanjem, ki se rabi tudi kot dodatek \xc5\xbeivilom.'